Kolesík, Andrej, poslanec NR SR (2011-07-08):
Ďakujem, pán predseda. Dobré ráno, pán minister, dobré ráno. Vážený pán predsedajúci, ctené panie poslankyne, vážení páni poslanci, moje vystúpenie by som rád začal ruským príslovím: „Keď jeden hlupák hodí do mora kameň, ani sto múdrych ho nevytiahne.“ Kameňom, ktorý bol takto hodený do vody, je novela zákona, ktorá mení a dopĺňa zákon č. 581/2004 Z. z. o zdravotných poisťovniach, ktorá zaviedla povinnosť platiť zdravotné odvody študentom nad 26 rokov a doktorandom nad 30 rokov. Dnes po krátkom čase je na prerokovaní jeho zmena a máme šancu kameň vytiahnuť. Túto novelu ako zlú vyhodnotila aj predsedníčka vlády Iveta Radičová, ktorá preto študentom už 20. januára tohto roka sľúbila, že nezmyselnú novelu zákona o zdravotnom poistení, podľa ktorej si musia vysokoškoláci nad 26 rokov a doktorandi nad 30 rokov sami platiť zdravotné odvody, zruší. Po tom, ako sa premiérka stretla so zástupcami Študentskej rady vysokých škôl, jej predseda Juraj Tileš informoval verejnosť a nepríjemne zaskočených študentov, citujem: „Premiérka prisľúbila novelu zákona, ktorá už v apríli môže vrátiť situáciu do stavu pred novelizáciou.“ Koniec citátu. Túto informáciu agentúre SITA potvrdil aj hovorca predsedníčky vlády Rado Baťo s tým, že zmeny by mohla priniesť už februárová schôdza parlamentu. Ako všetci dobre vieme a máme kalendár, február je dávno za nami a zmeny sme sa nedočkali. Vláda odignorovala verejný prísľub premiérky Radičovej a opravu nezmyselnej novely nepredložila. Zákon medzitým nadobudol účinnosť a vysoké školy začali upozorňovať študentov starších ako 26 rokov a doktorandov starších ako 30 rokov na ich novú povinnosť. Zdravotné poisťovne, ktoré podobne ako študenti očakávali skorú nápravu, oznámili, že neplatičov z radov študentov nebudú trestať. Keďže sa teda v podstate nič nestalo, len jednou kozmetickou úpravou, myslím, že v novele pani poslankyne Cibulkovej, bola táto hranica zdvihnutá z 26 na 30 rokov ako u študentov denného štúdia, tak aj u doktorandov, rozhodol som sa po konzultáciách s predstaviteľmi študentov, ktorými sú Študentská rada vysokých škôl Slovenskej republiky a štrajkový výbor študentov, iniciovať podanie na Ústavný súd. Keďže som si vedomý, že pri vládnutí zostáva málo času na štúdium takýchto dôležitých materiálov, keďže na programe dňa sú iné veci, dovoľte mi, aby som vás s týmto podaním, ktoré sa týka dnes prerokovaného zákona, oboznámil. „Skupina poslancov Národnej rady Slovenskej republiky podáva návrh podľa čl. 125 ods. 1 písm. a) Ústavy Slovenskej republiky na začatie konania o súlade právneho predpisu a podľa čl. 125 ods. 2 Ústavy Slovenskej republiky na pozastavenie účinnosti niektorých napadnutých zákonných ustanovení a podľa ustanovenia § 26 zákona č. 38/1993 Z. z. o organizácii Ústavného súdu Slovenskej republiky o konaní pred ním a o postavení jeho sudcov v znení neskorších predpisov, aby Ústavný súd Slovenskej republiky prerokoval návrh na začatie konania o súlade právneho predpisu, ako aj návrh na pozastavenie účinnosti prednostne a neriadil sa poradím, v akom mu bol návrh predložený. Poslanci Národnej rady Slovenskej republiky (ďalej len „navrhovatelia“) podľa čl. 125 ods. 1 písm. a) Ústavy Slovenskej republiky a § 37 ods. 1 zákona Národnej rady Slovenskej republiky č. 38/1993 Z. Z. o organizácii Ústavného súdu Slovenskej republiky o konaní pred ním a o postavení jeho sudcov v znení neskorších predpisov v spojení s čl. 130 ods. 1 písm. a) Ústavy Slovenskej republiky podávajú návrh na začatie konania o súlade ustanovenia § 11 ods. 7 písm. a) zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 133/2011 Z. z. (ďalej len „zákon č. 580/2004 Z. z.“) v časti „do dovŕšenia 30. roku veku“ s čl. 1 ods. 1, čl. 2 ods. 2, čl. 12 ods. 1 a 2, čl. 13 ods. 3 a 4, čl. 35 ods. 1, čl. 40 a čl. 42 ods. 1, 2 a 4 Ústavy Slovenskej republiky, s čl. 14 Dohovoru o ochrane ľudských práv a  o ochrane ľudských práv a základných slobôd.“ Podanie je rozdelené do viacerých častí. Prvou časťou, aby sme boli uvedení do problematiky, je „Schválenie napadnutej právnej úpravy“. Ustanovenie § 11 ods. 7 písm. a) zákona č. 580/2004 Z. z. znie: „(7) Štát je platiteľom poistného za a) nezaopatrené dieťa; za nezaopatrené dieťa sa na účely tohto zákona považuje aj fyzická osoba do dovŕšenia 30. roku veku, ktorá študuje na vysokej škole najdlhšie do získania vysokoškolského vzdelania druhého stupňa, okrem externej formy štúdia. Poistencom štátu je aj v období prázdnin až do vykonania štátnych záverečných skúšok alebo do zápisu na vysokoškolské štúdium tretieho stupňa v dennej forme štúdia, ak zápis na vysokoškolské štúdium tretieho stupňa bol vykonaný do konca kalendárneho roka, v ktorom bolo získané vysokoškolské vzdelanie druhého stupňa v dennej forme štúdia.“ Aby som to nemusel ďalej takto čítať, ďalej to budem nazývať „napadnutá právna úprava“. Napadnutá právna úprava je v tomto znení účinná od 1. mája 2011. Za doterajšiu právnu úpravu na účely tohto podania budeme považovať znenie zákona č. 580/2004 Z. z. v znení účinnom do 31. 12. 2010. Ide o znenie pred účinnosťou zákona č. 133 /2011 Z. z. a súčasne pred účinnosťou zákona č. 499/2010. Dôvod, prečo za doterajšiu právnu úpravu považujeme znenie zákona č. 580/2004 Z. z. účinného do 31. decembra 2010, je ten, že aj zákon č. 499/2010 menil ustanovenie § 11 ods. 7 písm. a) zákona č. 580/2004 spôsobom, ktorý možno hodnotiť ako neústavný, pričom práve zákon č. 499/2010 zaviedol podmienku veku s účinnosťou od 1. januára 2011 ako prvý. Na vysvetlenie: Zákon č. 499/2010 v ustanovení § 11 ods. 7 písm. a) určil, že štát je platiteľom poistného za a) nezaopatrené dieťa; pričom nezaopatrené dieťa sa na účely tohto zákona považovala aj fyzická osoba do dovŕšenia 26. roku veku, ktorá študuje na prvej vysokej škole najdlhšie do získania vysokoškolského vzdelania druhého stupňa. Toto znenie bolo účinné od 1. januára 2011 do 30. apríla 2011. Ustanovenie § 11 ods. 7 písm. a) zákona č. 580/2004 Z. z. v znení zákona č. 499/2010 Z. z., to je v znení účinnom od 1. januára 2011 do 30. apríla 2011, vykazovalo rovnaké znaky neústavnosti ako napadnutá právna úprava. Zákonodarca však následne prijal právnu úpravu obsiahnutú v zákone č. 133/2011 Z. z. účinnú od 1. mája 2011 pravdepodobne s účelom odstrániť alebo zmierniť niektoré nedostatky právnej úpravy účinnej od 1. januára 2011 do 30. apríla 2011. Toto sa však zákonodarcovi podľa názoru navrhovateľov nepodarilo. Podľa doterajšej právnej úpravy účinnej do 31. 12. 2010 sa každý študent dennej formy vysokoškolského štúdia považoval za nezaopatrené dieťa. To je v súlade s ustanovením § 11 ods. 8 písm. a) zákona č. 580/2004 v znení pred účinnosťou zákona č. 499/2010 a rovnako pred účinnosťou zákona č. 133/2011. Do 31. 12. 2010 boli teda v zmysle vyššie uvedeného všetci študenti dennej formy vysokoškolského štúdia 1. a 2. stupňa poistení v rámci zdravotného poistenia, pričom poistné na zdravotné poistenie platil štát, teda štát platil poistné na zdravotné poistenie všetkým študentom dennej formy vysokoškolského štúdia bez ohľadu na vek alebo iné postavenie. Slovenská republika tým ústavne konformným spôsobom realizovala právo občanov na bezplatné vzdelanie na vysokých školách spojených s právom na prípravu na slobodné zvolené povolanie a právom na bezplatnú zdravotnú starostlivosť, ako aj spôsobom, ktorý dovtedy nevyvolával pochybnosti o diskriminácii určitej skupiny občanov z hľadiska veku alebo ich iného postavenia pri realizácii ich základných práv. Pokiaľ ide o zavedenú podmienku, za splnenia ktorej platí poistné na zdravotné poistenie štát, a to podmienku nedovŕšenia určitého veku, je potrebné uviesť, že pri študentoch dennej formy vysokoškolského štúdia zákonodarca zákonom č. 499/2010 Z. z. s účinnosťou od 1. januára 2011, ktorý platil do 30. apríla 2011, prvýkrát zaviedol podmienku na platenie poistného štátom z hľadiska nedovŕšenia veku. V znení účinnom v tomto období išlo o podmienku nedovŕšenia veku 26 rokov. Z dôvodovej správy v parlamentnej tlači 113 k zákonu č. 499/2010 Z. z. nevyplýva nijako účel ani dôvody zavedenia tejto právnej úpravy (zavedenie podmienky nedovŕšenia veku 26 rokov pre platenie poistného na zdravotné poistenie štátom). K novelizačnému bodu č. 7 navrhovateľ zákona len stroho udáva. Citujem z dôvodovej správy: „Návrh zákona definuje po novom platiteľov verejného zdravotného poistenia. V porovnaní so súčasnou právnou úpravou v záujme zjednodušenia sa upúšťa od taxatívneho uvedenia fyzických osôb, ktoré patria do okruhu zamestnancov a samostatne zárobkovo činných osôb. Navrhuje sa, aby fyzické osoby, ktoré sú povinné odvádzať daň z príjmu podľa § 5 a 6 zákona č. 595/2003 Z. z. o dani z príjmov v znení neskorších predpisov (ďalej len „zákon o dani z príjmov“), boli z tej zárobkovej činnosti, z ktorej majú príjem, ktorý je zdaňovaný ako príjem zo závislej činnosti alebo príjem zo samostatne zárobkovej činnosti, boli verejne zdravotne poistení a boli povinní platiť poistné na verejné zdravotné poistenie.“ Po tom ako podmienka na platenie poistného na zdravotné poistenie štátom, teda nedovŕšenie veku 26 rokov, vyvolala od 1. januára 2011 negatívne reakcie dotknutej verejnosti, teda najmä študentov, prijal zákonodarca právnu úpravu zákonom č. 133/2011 Z. z., ktorá mala odstrániť negatívne dôsledky právnej úpravy zavedenej zákonom č. 499/2010 Z. z. Zákon č. 133/2011 Z. z. bol do Národnej rady Slovenskej republiky predložený ako návrh poslankyne Národnej rady Slovenskej republiky Kataríny Cibulkovej na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. Návrh, tak ako bol predložený, neobsahoval zmenu napadnutej právnej úpravy. Až spoločná správa výborov Národnej rady Slovenskej republiky o prerokovaní návrhu poslankyne Národnej rady Slovenskej republiky Kataríny Cibulkovej na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov a o zmene a doplnení zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov (tlač 226), vo výboroch Národnej rady Slovenskej republiky v druhom čítaní zaviedla vo svojej IV. časti pozmeňovací návrh pod bodom 5, ktorý menil ustanovenie § 11 ods. 7 písm. a) zákona č. 580/2004 Z. z. Uvedené znenie sa po hlasovaní o pozmeňujúcom návrhu zo spoločnej správy a po schválení zákona a nadobudnutí účinnosti (zákon č. 131/2011 Z. z.) stalo znením, tak ako je uvedené v úvode tohto podania. Pre absolútnu presnosť mi dovoľte odcitovať bod 5 spoločnej správy k parlamentnej tlači 226, teda zákon č. 133/2011 Z. z. K čl. II sa pred 1. bod vkladá nový bod 1, ktorý znie: bod 1, písmeno a) znie: „a) za nezaopatrené dieťa sa na účely tohto zákona považuje aj fyzická osoba do dovŕšenia 30. roku veku, ktorá študuje na vysokej škole najdlhšie do získania vysokoškolského vzdelania druhého stupňa, okrem externej formy štúdia. Poistencom štátu je aj v období prázdnin až do vykonania štátnych záverečných skúšok alebo do zápisu na vysokoškolské štúdium tretieho stupňa v dennej forme štúdia, ak zápis na vysokoškolské štúdium tretieho stupňa bol vykonaný do konca kalendárneho roka, v ktorom bolo získané vysokoškolské vzdelanie druhého stupňa v dennej forme štúdia.“ Teda zákonodarca v súvislosti s prijatím bodu 5 pozmeňovacieho návrhu obsiahnutého v spoločnej správe výborov uvádza nasledovné odôvodnenie: „V nadväznosti na nesúhlas študentov s obmedzením veku na 26 rokov veku sa definícia upravuje, vek sa dvíha na 30 rokov veku, neupravuje sa štúdium na prvej škole, ani štandardná dĺžka štúdia. Za nezaopatrené dieťa sa podľa návrhu bude považovať dieťa od ukončenia povinnej školskej dochádzky do dovŕšenia 26. roku veku, ktoré sa sústavne pripravuje na povolanie. Podľa § 10 ods. 1 zákona č. 461/2003 Z. z. sústavná príprava na povolanie je štúdium na strednej škole po skončení povinnej školskej dochádzky alebo štúdium na vysokej škole do získania vysokoškolského vzdelania druhého stupňa. Na účely zdravotného poistenia sa za nezaopatrené dieťa bude považovať osoba, ktorá študuje na dennej forme alebo na externej forme do dovŕšenia 26. roku veku, nebude sa riešiť štandardná dĺžka štúdia, rozhodujúce bude priznanie akademického titulu. Po dovŕšení 26. roku veku sa za nezaopatrené dieťa považuje osoba do 30 rokov veku, ktorá študuje na vysokej škole iba v dennej forme štúdia, nebude sa riešiť štandardná dĺžka štúdia, rozhodujúce bude priznanie akademického titulu. Účinnosť sa navrhuje 1. mája 2011.“ Z uvedeného je zrejmé, že zákonodarca nijako nezdôvodňuje zavedenie podmienky nedovŕšenia veku na platenie poistného na zdravotné poistenie pre študentov, a to ani v prijatom zákone č. 499/2010 Z. z. a ďalej ani v zákone č. 131/2011 Z. z. Zákonodarca pri zmene predmetného ustanovenia v odôvodnení k pozmeňovaciemu návrhu zo spoločnej správy k zákonu č. 133/2011 Z. z. len udáva, že podmienka nedovŕšenia veku sa u študentov dennej formy vysokoškolského štúdia zmierňuje z 26 na 30 rokov z dôvodu, a citujem, „v nadväznosti na nesúhlas študentov s obmedzením veku na 26 rokov veku sa definícia upravuje, vek sa dvíha na 30 rokov veku, neupravuje sa štúdium na prvej škole ani štandardná dĺžka štúdia“. To je asi splnenie sľubu à la pani premiérka. Účel a dôvody prijatia právnej úpravy, ktorá podmieňujú platenie poistného na zdravotné poistenie u študentov denného štúdia štátom za podmienky nedovŕšenia určitého veku bez ohľadu na výšku veku, nie je zrejmý z dôvodovej správy k zákonu č. 499/2010 Z. z., ani k zákonu č. 133/2011 Z. z. Pre účely tohto podania sa študentom rozumie osoba, ktorá vykonáva sústavnú prípravu na povolanie štúdiom na strednej škole po skončení povinnej školskej dochádzky alebo štúdiom na vysokej škole do získania vysokoškolského vzdelania druhého stupňa v súlade s § 10 ods. 1 zákona č. 461/2003 Z. z. o sociálnom poistení v znení neskorších predpisov. Úspešne sme zvládli prvú časť. Prechádzame k druhej časti, ktorou je „právny rámec“ celého podania. Pri posudzovaní ústavnosti napadnutej právnej úpravy je potrebné zohľadniť jednak všeobecné ústavné princípy Slovenskej republiky, najmä princíp demokratického a právneho štátu, deľby moci, ústavnosti a legality, proporcionality právnej istoty a dodržiavania medzinárodných záväzkov a takisto vplyv napadnutej právnej úpravy na dotknuté subjekty, teda študentov, najmä s ohľadom na ich právo na vzdelanie vyplývajúce z čl. 42 Ústavy Slovenskej republiky a právo na prípravu na slobodné zvolené povolanie podľa čl. 35 ods. 1 Ústavy Slovenskej republiky v spojení s právom na bezplatnú zdravotnú starostlivosť vyplývajúcim z čl. 40 Ústavy Slovenskej republiky a na zákaz diskriminácie. Navrhovatelia majú za to, že napadnuté ustanovenia zákona č. 580/2004 Z. z. sú z dôvodov uvedených nižšie v rozpore s Ústavou Slovenskej republiky a medzinárodnými zmluvami o ochrane ľudských práv a základných slobôd. Je tu zrejmý rozpor s princípom zákazu diskriminácie. Napadnutá právna úprava zavádza študentom dennej formy vysokoškolského štúdia novú podmienku, za splnenia ktorej platí štát poistné na zdravotné poistenie. Novozavedenou podmienkou je podmienka nedovŕšenia veku 30 rokov. Podľa napadnutej právnej úpravy bude štát za študenta vysokej školy dennej formy vysokoškolského štúdia platiť poistné na zdravotné poistenie len do času, kým študent nedovŕši vek 30 rokov. Po dovŕšení veku 30 rokov bude študent povinný platiť za seba poistné na zdravotné poistenie. Štúdium na vysokej škole je realizáciou základného práva na vzdelanie vyplývajúceho z čl. 42 Ústavy Slovenskej republiky a práva na prípravu na slobodne zvolené povolanie podľa čl. 35 ods. 1 Ústavy Slovenskej republiky. Výkon a samotná realizácia týchto práv je ďalej upravená zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Podľa ustanovení § 55 ods. 1 zákona o vysokých školách štátny občan Slovenskej republiky, občan členského štátu a občan tretieho štátu má právo študovať na vysokej škole zvolený študijný program, ak splní základné podmienky prijatia na štúdium podľa § 56, ďalšie podmienky určené vysokou školou poskytujúcou zvolený študijný program podľa § 57 ods. 1, podmienky určené v dohode podľa § 54a ods. 2 a podmienky podľa § 58a ods. 4. S účinnou realizáciou práva na vzdelanie a práva na prípravu na slobodne zvolené povolanie je nepochybne spojená aj nevyhnutnosť hmotného zabezpečenia študentov. S tým priamo súvisí potreba vytvorenia študentovi takých podmienok aj v oblasti zdravotného poistenia a platenia odvodov na zdravotné poistenie, ktoré študentovi reálne umožnia realizovať Ústavou Slovenskej republiky garantované právo na vzdelanie, čo je v tejto súvislosti nevyhnutne spojené s právom na bezplatnú zdravotnú starostlivosť vyplývajúcim z čl. 40 Ústavy Slovenskej republiky. (Prerušenie vystúpenia predsedajúcim.)